CELEX: C2007/297/35
Language: et
Date: 2007-12-08 00:00:00
Title: Kohtuasi C-423/07: 13. septembril 2007 esitatud hagi — Euroopa Ühenduste Komisjon versus Hispaania Kuningriik

8.12.2007   
            
            
               ET
            
            
               Euroopa Liidu Teataja
            
            
               C 297/21
            
         13. septembril 2007 esitatud hagi — Euroopa Ühenduste Komisjon versus Hispaania Kuningriik
   (Kohtuasi C-423/07)
   (2007/C 297/35)
   Kohtumenetluse keel: hispaania
   Pooled
   
      Hageja: Euroopa Ühenduste Komisjon (esindajad: D. Kukovec ja advokaat M. Canal Fontcuberta)
   
      Kostja: Hispaania Kuningriik
   Hageja nõuded
   
               —
            
            
               Tuvastada, et kuna Hispaania Kuningriik ei lisanud kontsessiooniteate ja hanketingimuste esemeks oleva kontsessioonilepingu, mis puudutab Segovia ja Ávila vahelise kiirtee A-6 ehitamist, hooldamist ja kasutamist ning samuti sama kiirtee Villalba-Adanero lõigu hooldamist ja kasutamist, ehitustöödesse töid, mille osas hiljem lepingud sõlmiti, rikkus Hispaania Kuningriik direktiivi 93/37/EMÜ (1) artiklist 3 ja artikli 11 lõigetest 3, 6, 7, 11 ja 12 tulenevaid kohustusi ning samuti EÜ asutamislepingu põhimõtteid, eelkõige võrdse kohtlemise ja mittediskrimineerimise põhimõtet;
            
         
               —
            
            
               mõista kohtukulud välja Hispaania Kuningriigilt.
            
         Väited ja peamised argumendid
   5. novembri kuninga dekreedi nr 1724/1999 alusel sõlmis Ministerio de Fomento (infrastruktuuri- ja transpordiministeerium) kontsessioonilepingu järgmiste tasulise kiirtee lõikude ehitamiseks, hooldamiseks ja kasutamiseks: tasulise kiirtee A-6 ühendus Segoviaga ja tasulise kiirtee A-6 ühendus Ávilaga, ning alates aastast 2018 tasulise kiirtee A-6 hooldamiseks ja kasutamiseks Villalba-Adanero lõigul. Nimetatud kontsessioonilepingu sõlmimise raames sõlmiti mitmeid teisi teates märkimata ehitustööde riigihankelepinguid, mille väärtus ületas avalikustatud ehitustööde riigihankelepingute koguväärtust ja mis jäävad kontsessioonilepingu geograafilisest piirkonnast osaliselt välja.
   Esiteks väidab komisjon, et Hispaania Kuningriik rikkus direktiivi 93/37 artiklit 3 ja sellest tulenevalt sama direktiivi artikli 11 lõikeid 3, 6, 7, 11 ja 12, kui sõlmis hankelepingud eelneva hanketeate avaldamiseta. Komisjon rõhutab, et vastavalt direktiivile 93/37 oleks kõik riigihanked tulnud avalikustada Euroopa Ühenduste Teatajas.
   Teiseks leiab komisjon, et ei avaldatud hanketeates ega hanketingimustes ei olnud ühtegi märget, mis oleks võimaldanud pakkujatel esitada pakkumusi nende lõikude suhtes, mis jäävad tasulise kiirtee A-6 Ávila ja Segovia ühendustest väljapoole, nagu näiteks need, mille osas hiljem lepingud sõlmiti. Seega on komisjon seisukohal, et Hispaania ametivõimud rikkusid võrdse kohtlemise põhimõtet, kui võtsid vastu pakkumuse, mis oli ilmselgelt vastuolus avaldatud hanketeates ja hanketingimustes sätestatud peamiste nõuetega.
   
      (1)  Nõukogu 14. juuni 1993. aasta direktiiv 93/37/EMÜ, millega kooskõlastatakse riiklike ehitustöölepingute sõlmimise kord (EÜT L 1999, lk 54; ELT eriväljaanne 06/02, lk 163).